Niels Helveg Petersen (RV), 2009-04-02:
Jeg vil gerne sige tak til ministeren for hans redegørelse, som jeg kan tilslutte mig.
Det er rigtigt, som det er sagt, at Israel har en ret til at forsvare sig.
Det er i den forbindelse jo helt på sin plads, som hr. Søren Espersen især har gjort det, at fremhæve, at Hamasraketangrebene ind i Israel er aldeles modbydelige og jo rammer helt tilfældige og uskyldige civile.
Israel har altså retten til at forsvare sig, men jeg finder - og jeg tror, at meget store dele af verdensoffentligheden finder - at det israelske angreb på Gaza var helt unødigt brutalt og med al for ringe hensyntagen til uskyldige civile.
Jeg er overbevist om, at Israels anseelse i verden har lidt stor skade som følge af krigen i Gaza.
Jeg så en notits i går i en amerikansk avis om, at den israelske regering har afsat adskillige millioner kroner ekstra til det israelske udenrigsministerium, for at man sådan diplomatisk set kan forsøge at råde bod på de skadevirkninger, som Israel har forårsaget.
Det er også min vurdering sådan på det politiske plan, at krigen i var skadelig, at den kun bidrog til at svække de moderate og styrke ekstremisterne overalt i Mellemøsten.
Det vigtigste her og nu er, som udenrigsministeren fremhævede, selvfølgelig at få etableret en holdbar våbenhvile.
Der gøres tydeligvis forskellige forsøg.
Det foregår jo via mellemmænd, men vi må håbe på, at disse forsøg omsider fører frem til en holdbar våbenhvile, dels selvfølgelig fordi befolkningen i Gaza lider under mangel på alting, om jeg så må sige, lever under temmelig usle humanitære forhold, dels fordi en holdbar våbenhvile måske kunne være med til at bidrage til, at vi fik taget et skridt hen imod en fredsløsning.
Så derfor er etableringen af en holdbar våbenhvile prioritet nummer et. Det Radikale Venstre støtter med stor glæde det foreliggende forslag til vedtagelse.
Vi synes, at det i situationen siger de rigtige ting.
Man understreger, at Hamas og andre militante grupper i Gaza må efterleve et øjeblikkeligt og permanent stop for terror og raketangreb ind i Israel; det understreges, at Israel skal fastfryse bosættelsesaktiviteterne og indstille ødelæggelserne af boliger i Østjerusalem; og det fremhæves, at der skal foretages en FN-undersøgelse af beskyldningerne for overtrædelse af folkeretten.
Jeg synes, at det er vigtigt for verdensoffentligheden at få iværksat en sådan uvildig undersøgelse, og det understreger, at forsoning mellem de palæstinensiske fraktioner er vigtig for at kunne få en permanent fredsløsning med Israel, og endelig, at Egypten skal bidrage til at forhindre våbensmugling ind i Gaza.
Det synes jeg er fornuftigt at sige i den nuværende situation, og det støtter vi med meget stor glæde.
Jeg har jo kigget på hr. Søren Espersens forslag til vedtagelse, og jeg kan se, at på to kernepunkter er der forhold, der ikke er omtalt i hr. Søren Espersens forslag.
For det første er der ikke understreget dette med, at der skal være en uvildig FN-undersøgelse af mulige overtrædelser af folkeretten.
Det er fraværende i hr. Espersens forslag til vedtagelse.
For det andet står der ikke noget i hr. Søren Espersens forslag til vedtagelse om afstandstagen fra de israelske bosættelser og de fortsatte bosættelser og de fortsatte pågående ødelæggelser af boliger i Østjerusalem, og derfor kan jeg selvfølgelig ikke under nogen omstændigheder stemme for hr. Søren Espersens forslag.
Men jeg vil dog fremhæve en ting i hr. Søren Espersens forslag til vedtagelse, og det er ideen om en international flådestyrke, der måske kunne bidrage til at bekæmpe våbensmugling ind i Gaza.